Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ Για επιβολή οριστικού δασμού αντιντάμπινγκ στις εισαγωγές πυρωμένης αδρανούς μαγνησίας (φρυγμένης) καταγωγής Λαϊκής Δημοκρατίας της Κίνας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 11 Δεκεμβρίου 1993 επεβλήθησαν οριστικά μέτρα αντιντάμπινγκ στις εισαγωγές πυρωμένης αδρανούς μαγνησίας (φρυγμένης) εφεξής καλούμενης "Φρυγμένος Αδρανής Μαγνησίτης (ΦΑΜ)", καταγωγής Λαϊκής Δημοκρατίας της Κίνας, υπό μορμή διαφόρων δασμών αντιντάμπινγκ με βάση την ελάχιστη τιμή των 120 ECU/τόνο.

Στις 11 Δεκεμβρίου 1998 η Επιτροπή ξεκίνησε έρευνα για τη λήξη των ισχυόντων μέτρων όσον αφορά τις εισαγωγές ΦΑΜ καταγωγής Λαϊκής Δημοκρατίας της Κίνας.

Η συνημμένη πρόταση κανονισμού του Συμβουλίου βασίζεται σε συμπεράσματα σχετικά με το ντάμπινγκ, τη ζημία και το κοινοτικό συμφέρον καθώς και σε ανάλυση των ενδεχομένων συνεπειών από την κατάργηση ή αντίθετα τη διατήρηση των ισχυόντων μέτρων.

Η έρευνα επιβεβαίωσε την πιθανότητα επανάληψης των ζημιογόνων πρακτικών ντάμπινγικ σε περίπτωση κατάργησης των μέτρων όσον αφορά την ενδιαφερόμενη χώρα.

Το Συμβούλιο καλείται συνεπώς να εγκρίνει τη συνημμένη πρόταση κανονισμού.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ Για επιβολή οριστικού δασμού αντιντάμπινγκ στις εισαγωγές πυρωμένης αδρανούς μαγνησίας (φρυγμένης) καταγωγής Λαϊκής Δημοκρατίας της Κίνας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

Τη συνθήκη για την ίδρυση της Ευρωπαϊκής Κοινότητας,

Τον κανονισμό (EΚ) αριθ. 384/96 του Συμβουλίου της 22ας Δεκεμβρίου 1995 για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1] και ιδίως το άρθρο 9 και το άρθρο 11 παράγραφος 2,

[1] ΕΕ αριθ. L 56, 6. 3.1996, σ.1, όπως τροποποιήθηκε τελευταία από τον κανονισμό (EΚ) αριθ. 905/98 (ΕΕ αριθ. L 128, 30 Aπριλίου 1998, σ.18).

Την πρόταση που υπέβαλε η Επιτροπή αφού ζήτησε τη γνώμη της συμβουλευτικής επιτροπής,

Εκτιμώντας τα εξής:

A. ΔΙΑΔΙΚΑΣΙΑ

1. Ισχύοντα μέτρα

(1) Το Δεκέμβριο 1993 επεβλήθησαν οριστικά μέτρα αντιντάμπινγκ με τον κανονισμό (ΕΟΚ) αριθ. 3386/93 [2], υπό μορφή διαφόρων δασμών με βάση την ελάχιστη τιμή εισαγωγής των 120 ECU ανά τόνο όσον αφορά τις εισαγωγές πυρωμένης αδρανούς μαγνησίας (φρυγμένης) (εφεξής "Φρυγμένος Αδρανής Μαγνησίτης" ή ΦΑΜ) καταγωγής Λαϊκής Δημοκρατίας της Κίνας (εφεξής ΛΔΚ). Η σχετική έρευνα κάλυπτε την περίοδο από 1ης Ιουλίου 1990 έως 30 Ιουνίου 1991.

[2] ΕΕ αριθ. L 306, 11.12.1993, σ.16.

2. Αίτηση επανεξέτασης

(2) Μετά τη δημοσίευση ανακοίνωσης για την επικείμενη λήξη των ισχυόντων μέτρων αντιντάμπινγκ όσον αφορά τις εισαγωγές ΦΑΜ καταγωγής ΛΔΚ [3], η Επιτροπή έλαβε, τον Ιούνιο 1998, αίτηση επανεξέτασης των εν λόγω μέτρων, βάσει του άρθρου ΙΙ, παράγραφος 2, του κανονισμού (ΕΚ) αριθ. 384/96 του Συμβουλίου (εφεξής καλούμενος « βασικός κανονισμός »).

[3] ΕΕ αριθ. C 177, 10.06.1998, σ.5.

(3) Η αίτηση κατετέθη από την EUROMETAUX, εξ ονόματος κοινοτικών παραγωγών (εφεξής καλούμενοι « αιτούντες παραγωγοί ») των οποίων η συνολική παραγωγή του υπό εξέταση προϊόντος αποτελεί το 62% της κοινοτικής παραγωγής ΦΑΜ.

(4) Η αίτηση βασιζόταν στο επιχείρημα ότι η λήξη των μέτρων θα είχε πιθανώς ως αποτέλεσμα την επανάληψη των πρακτικών ντάμπινγκ και την επακόλουθη ζημία στον κοινοτικό κλάδο παραγωγής. Η Επιτροπή, αφού διαπίστωσε, εφόσον είχε ζητήσει τη γνώμη της συμβουλευτικής επιτροπής, ότι υπήρχαν επαρκή στοιχεία για την έναρξη επανεξέτασης, άρχισε έρευνα [4], σύμφωνα με το άρθρο 11 παράγραφος 2 του βασικού κανονισμού.

[4] ΕΕ αριθ. C 385, 11.12.1998, σ.7.

3. Έρευνα

(5) Η Επιτροπή ενημέρωσε επίσημα τους αιτούντες κοινοτικούς παραγωγούς, τους εξαγωγείς, τους εξάγοντες παραγωγούς στη ΛΔΚ εφεξής "κινέζοι εξαγωγείς"), τους εισαγωγείς και τις αντίστοιχες ενώσεις αντιπροσώπων τους, που είναι γνωστό ότι ενδιαφέρονται, καθώς επίσης και την κυβέρνηση της εξάγουσας χώρας, σχετικά με την έναρξη της επανεξέτασης. Η Επιτροπή έστειλε ερωτηματολόγια σε όλα τα παραπάνω μέρη καθώς και σε όλα τα μέρη που εμφανίστηκαν εντός της προθεσμίας που προεβλέπετο στην ανακοίνωση έναρξης της επανεξέτασης. Επιπλέον, ενημερώθηκαν σχετικά με την έναρξη της διαδικασίας τρεις γνωστοί παραγωγοί της Τουρκίας, η οποία είχε επιλεγεί ως κατάλληλη χώρα σύγκρισης με οικονομία της αγοράς. Η Επιτροπή έδωσε επίσης τη δυνατότητα στα άμεσα ενδιαφερόμενα μέρη να γνωστοποιήσουν γραπτώς τις απόψεις τους και να ζητήσουν ακρόαση.

(6) Όλοι οι αιτούντες κοινοτικοί παραγωγοί απάντησαν στο ερωτηματολόγιο. Αντίθετα κανέας από τους κινέζους εξαγωγείς, εξαγωγείς/παραγωγούς ή τους εισαγωγείς δεν απάντησε στο ερωτηματολόγιο. Ωστόσο ένας εισαγωγέας εξέθεσε την άποψή του γραπτώς ενώ ένας άλλος προσκόμισε ορισμένες πληροφορίες. Δύο χρήστες απάντησαν στο ερωτηματολόγιο και ένας άλλος προσκόμισε ορισμένες πληροφορίες.

(7) Η Επιτροπή συγκέντρωσε και εξακρίβωσε όλες τις πληροφορίες που θεώρησε απαραίτητες για να καθορίσει την πιθανότητα της συνέχισης ή της επανάληψης των πρακτικών ντάμπινγκ και της επακόλουθης ζημίας καθώς και το κοινοτικό συμφέρον. Πραγματοποιήθηκαν έλεγχοι στις εγκαταστάσεις των ακόλουθων εταιριών:

α) Aιτούντες κοινοτικοί παραγωγοί:

- Grecian Magnesite SA, Aθήνα, Ελλάδα

- Magnesitas Navarras, Pamplona, Ισπανία

b) Παραγωγός σε ανάλογη χώρα

- KάMAS A.S., Kόtahya, Tουρκία

c) Χρήστες στην Κοινότητα

- Sambre et Dyle, Bέλγιο

- Bet-Ker Oy, Φινλανδία

(8) Η έρευνα σχετικά με τη συνέχιση ή την επανάληψη των πρακτικών ντάμπινγκ κάλυψε την περίοδο από 1η Ιανουαρίου 1998 έως 31η Δεκεμβρίου 1998 (εφεξής καλούμενης περίοδος έρευνας "ΠΕ"). Η εξέταση της συνέχισης ή επανάληψης της ζημίας κάλυψε την περίοδο από 1ης Ιανουαρίου 1994 έως το τέλος της ΠΕ (εφεξής καλούμενης ΠΕΖ).

B. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ

1. Υπό εξέταση προϊόν

(9) Tο υπό εξέταση προϊόν είναι φυσικός φρυγμένος αδρανής μαγνησίτης (ΦΑΜ) που λαμβάνεται από μαγνησίτη δηλαδή φυσικό ανθρακικό μαγνήσιο. Για την παραγωγή ΦΑΜ, το ανθρακικό μαγνήσιο πρέπει να εξορυχθεί, να συνθλιβεί, να ξεχωρισθεί και στη συνέχεια να πυρωθεί σε κλίβανο σε θερμοκρασίες 1500° έως 2000° C. Tο τελικό προϊόν είναι ΦΑΜ με περιεκτικότητα σε MgO (ανθρακικό μαγνήσιο) από 80 έως 98%. Οι κύριες ακαθαρσίες του ΦΑΜ είναι SiO2, Fe2O3, Al2O3, CaO και B2O3 (οξείδιο του πυριτίου, οξείδιο του σιδήρου, οξείδιο αλουμινίου, οξείδιο ασβεστίου, και οξείδιο του βορίου αντίστοιχα. Ο ΦΑΜ χρησιμοποιείται κυρίως στη βιομηχανία πυρίμαχων υλικών για την παραγωγή άμορφων ή διαμορφομένων πυρίμαχων υλικών. Δεν υπάρχουν αξιοσημείωτες διαφορές στα βασικά χημικά και φυσικά χαρακτηριστικά, την εναλλακτική χρησιμοποίηση και τις χρήσεις του υπό εξέταση προϊόντος με τους άλλους μαγνησίτες. Συνεπώς, όπως και στην προηγούμενη έρευνα, όλες οι κατηγορίες ΦΑΜ θεωρούνται ενιαίο προϊόν για τους σκοπούς της παρούσας έρευνας.

2. Ομοειδές προϊόν

(10) Ένας χρήστης του υπό εξέταση προϊόντος ισχυρίστηκε ότι ο ΦΑΜ καταγωγής ΛΔΚ δεν αποτελεί ομοειδές προϊόν με το ΦΑΜ που παράγεται και πωλείται στην Κοινότητα. Ο χρήστης αυτός πρέβαλε ως επιχείρημα διαφορές στα χαρακτηριστικά, όπως π.χ. στην ποιότητα. Στο σημείο αυτό, η έρευνα έδειξε ότι ο μαγνησίτης εξορύεται και επεξεργάζεται έως τον τελικό ΦΑΜ με παρόμοιες μεθόδους επιπλέον, ο ΦΑΜ χρησιμοποιείται για την παραγωγή του ίδιου φάσματος πυρίμαχων προϊόντων. Παρότι οι μέθοδοι εξόρυξης, η περιεκτικότητα σε MgO των κοιτασμάτων καθώς και η διαδικασία παραγωγής διαφέρουν ενδεχομένως, οι εν λόγω διαφορές δεν επηρεάζουν το τελικό προϊόν και δεν δικαιολογούν τον ισχυρισμό ότι ο ΦΑΜ καταγωγής ΛΔΚ αφενός και ο ΦΑΜ που παράγεται στην Κοινότητα αφετέρου διαφέρουν όσον αφορά τα χημικά και φυσικά τους χαρακτηριστικά. Αυτό επιβεβαιώνεται από το γεγονός ότι τόσο οι κοινοτικοί παραγωγοί, όσο και οι κινέζοι εξαγωγείς έχουν πολλούς κοινούς πελάτες.

(11) Συνεπώς, ο ΦΑΜ που εξάγεται στην Κοινότητα από τη ΛΔΚ, ο ΦΑΜ που ´παράγεται και πωλείται από τον καταγγέλοντα κοινοτικό κλάδο παραγωγής στην Κοινότητα και ο ΦΑΜ που παράγεται και πωλείται στην εγχώρια αγορά της Τουρκίας πρέπει να θεωρούνται ομοειδή προϊόντα κατά την έννοια του άρθρου 1 παράγραφος 4 του βασικού κανονισμού.

Γ. ΠΙΘΑΝΟΤΗΤΑ ΣΥΝΕΧΙΣΗΣ ΤΗΣ ΠΡΑΚΤΙΚΗΣ ΝΤΑΜΠΙΝΓΚ

1. Προκαταρκτικές παρατηρήσεις

(12) Σύμφωνα με το άρθρο 11 παράγραφος 2 του βασικού κανονισμού, η επανεξέταση του τύπου αυτού όσον αφορά τις πτυχές του ντάμπινγκ έχει στόχο να καθοριστεί κατά πόσο η λήξη των μέτρων θα είχε ως συνέπεια τη συνέχιση ή την επανάληψη των πρακτικών ντάμπινγκ.

2. Aνάλογη χώρα

(13) Κατά τον καθορισμό της κανονικής αξίας ελήφθη υπόψη το γεγονός ότι για την έρευνα αυτή η κανονική αξία των εισαγωγών από τη ΛΔΚ έπρεπε να βασισθεί σε δεδομένα από τρίτη χώρα με οικονομία της αγοράς. Για το σκοπό αυτό η Τουρκία θεωρήθηκε, στο πλαίσιο της ανακοίνωσης έναρξης διαδικασίας επανεξέτασης ως κατάλληλη τρίτη χώρα σύγκρισης με οικονομία της αγοράς. Ένας μη συνδεδεμένος εισαγωγέας προέβαλε τον ισχυρισμό ότι η Τουρκία δεν ήταν κατάλληλη με το επιχείρημα ότι η πρόσβαση στις πρώτες ύλες στην Τουρκία ήταν πιο δύσκολη απ´ό,τι στη ΛΔΚ: τα ορυχεία μαγνησίτη στην Τουρκία δεν χαίρουν των ίδιων προνομίων με τα αντίστοιχα της ΛΔΚ, έτσι ώστε με τις συνθήκες αυτές να καθίσταται υψηλότερο το κόστος εξόρυξης και επεξεργασίας στα ορυχεία της Τουρκίας σε σχέση με τα αντίστοιχα της Κίνας. Ο ίδιος εισαγωγέας ισχυρίστηκε επιπλέον, ότι η εγχώρια αγορά της Τουρκίας είναι πολύ μικρή για να αναπαριστά τις συνθήκες της κινέζικης αγοράς. Ωστόσο, ο εν λόγω εισαγωγέας δεν πρότεινε κάποια εναλλακτική τρίτη χώρα με οικονομία της αγοράς

(14) Η Επιτροπή εξέτασε εάν η Τουρκία, η οποία είχε ήδη επιλεγεί ως τρίτη χώρα με οικονομία της αγοράς κατά την προηγούμενη έρευνα, αποτελούσε και πάλι σωστή επιλογή. Ειδικά, διαπιστώθηκε ότι τουλάχιστον τρεις εταιρείες της Τουρκίας είχαν παράγει και πωλήσει ουσιαστικές ποσότητες ΦΑΜ στην Τουρκία, ανταγωνιζόμενες μεταξύ τους καθώς και με εξαγωγείς από άλλες χώρες. Το θέμα της ευκολότερης πρόσβασης στις πρώτες ύλες στη ΛΔΚ σε σχέση με την Τουρκία είχε εξετασθεί στην αρχική έρευνα και δεν είχαν προσκομισθεί επαρκή αποδεικτικά στοιχεία ώστε να αλλάξουν τα συμπεράσματα σχετικά με την επιλογή της Τουρκίας ως κατάλληλης τρίτης χώρας με οικονομία αγοράς. Σε περίπτωση που αποδειχθεί ότι υπάρχουν παρόμοιες διαφορές, αυτές θα ληφθούν υπόψη με τις απαραίτητες προσαρμογές που θα πραγματοποιηθούν σύμφωνα με το άρθρο 2 παράγραφος 10 του βασικού κανονισμού (βλέπε αιτιολογική σκέψη 19)). Με τα παραπάνω δεδομένα, εστάλη αίτηση στους τρεις γνωστούς τούρκους παραγωγούς για να συνεργασθούν. Ένας από τους τρεις δέχθηκε να συνεργασθεί.

3. Κανονική αξία

(15) Προκειμένου να καθοριστεί η κανονική αξία, εξακριβώθηκε, για το μοναδικό συνεργαζόμενο τούρκο παραγωγό, κατά πόσο ο συνολικός όγκος των εγχώριων πωλήσεων του υπό εξέταση προϊόντος ήταν αντιπροσωπευτικός, κατά την έννοια του άρθρου 2 παράγραφος 2 του βασικού κανονισμού, δηλαδή κατά πόσο οι εν λόγω πωλήσεις αντιπροσώπευαν πλέον του 5% του όγκου πωλήσεων του υπό εξέταση προϊόντος στην Κοινότητα, εξαγωγής Λαϊκής Δημοκρατίας της Κίνας. Διαπιστώθηκε ότι οι εγχώριες πωλήσεις ήταν αντιπροσωπευτικές.

Στη συνέχεια προσδιορίστηκε κατά πόσο οι εγχώριες πωλήσεις του υπό εξέταση προϊόντος ήταν επαρκείς και πραγματοποιήθηκαν κατά τις συνήθεις εμπορικές πράξεις, σύμφωνα με το άρθρο 2 παράγραφος 4 του βασικού κανονισμού. Δεδομένου ότι ο όγκος των επικερδών συναλλαγών ήταν χαμηλότερος του 80% αλλά όχι χαμηλότερος του 10% των πωλήσεων, η κανονική αξία καθορίστηκε βάσει των σταθμισμένων μέσων τιμών που πληρώθηκαν κατά τις επικερδείς πωλήσεις του υπό εξέταση προϊόντος.

4. Τιμή εξαγωγής

(16) Λόγω της έλλειψης συνεργασίας των κινέζων εξαγωγέων, η τιμή εξαγωγής χρειάσθηκε να καθοριστεί βάσει των διαθέσιμων δεδομένων σύμφωνα με το άρθρο 18 του βασικού κανονισμού. Τα δεδομένα της υπηρεσίας Eurostat επελέγησαν ως κατάλληλη βάση υπολογισμού της τιμής εξαγωγής. Οι μέσες τιμές Eurostat επιβεβαιώθηκαν χάρη στις πληροφορίες που κοινοποίησε ο μοναδικός συνεργαζόμενος εισαγωγέας.

5. Σύγκριση

(17) Η σταθμισμένη μέση κανονική αξία συγκρίθηκε με τη σταθμισμένη μέση τιμή εξαγωγής των ΦΑΜ, σύμφωνα με το άρθρο 2 παράγραφος 11 του βασικού κανονισμού, αμφότερες στο στάδιο FOB στο λιμάνι της χώρας παραγωγής.

(18) Προκειμένου να εξασφαλιστεί δίκαια σύγκριση μεταξύ κανονικής αξίας και τιμής εξαγωγής ελήφθησαν υπόψη οι διαφορές που οφείλονται σε παράγοντες που επηρεάζουν τη συγκρισιμότητα, σύμφωνα με το άρθρο 2 παράγραφος 10 του βασικού κανονισμού. Για το σκοπό αυτό, πραγματοποιήθηκαν προσαρμογές για να ληφθούν υπόψη οι διαφορές στις εγχώριες και θαλάσσιες μεταφορές, στην ασφάλιση, τη φόρτωση, εκφόρτωση και τις διάφορες δαπάνες και το κόστος δανεισμού.

(19) Στην προηγούμενη έρευνα είχε γίνει δεκτό το επιχείρημα ότι η πρόσβαση στις πρώτες ύλες ήταν ευκολότερη στη ΛΔΚ σε σχέση με την Τουρκία. Εφόσον δεν κοινοποιήθηκαν πληροφορίες για οποιαδήποτε αλλαγή στο θέμα αυτό επετράπη να ληφθεί υπόψη η διαφορά στο ρυθμό εξόρυξης που ισχύει μεταξύ των δύο χωρών. Αποφασίστηκε να εφαρμοστεί η ίδια προσαρμογή στην κανονική αξία με αυτή που είχε εφαρμοστεί στο πλαίσιο της προηγούμενης έρευνας, δηλαδή η μείωση της κανονικής αξίας που αντιστοιχεί σε 20% του κόστους εξόρυξης που διαπιστώθηκε για το συνεργαζόμενο τούρκο παραγωγό.

(20) Επιπλέον, όπως και στην προηγούμενη έρευνα, θεωρήθηκε ότι η καθαρότητα της πρώτης ύλης στη ΛΔΚ είναι μεγαλύτερη από την αντίστοιχη της Τουρκίας και εφαρμόστηκε συνεπώς προσαρμογή για να ληφθεί υπόψη η εν λόγω διαφορά.

6. Περιθώριο ντάμπινγκ

(21) Η σύγκριση της κανονικής αξίας και της τιμής εξαγωγής έδειξε την ύπαρξη πρακτικής ντάμπινγκ και ότι το περιθώριο ντάμπινγκ αντιστοιχεί στη διαφορά μεταξύ της κανονικής αξίας, όπως αυτή καθορίστηκε αφενός και της τιμής εξαγωγής στην Κοινότητα αφετέρου. Το περιθώριο ντάμπινγκ που υπολογίστηκε ως ποσοστό της τιμής εισαγωγής CIF στα κοινοτικά σύνορα, ήταν πολύ σημαντικό, του ύψους του 50%.

(22) Με βάση το σκεπτικό ότι η πρακτική ντάμπινγκ παρατηρήθηκε σε πολύ υψηλό επίπεδο καθόλη τη διάρκεια της ΠΕ, θεωρείται πολύ πιθανό ότι η εν λόγω πρακτική θα συνεχίσει, τουλάχιστον στο ίδιο επίπεδο, σε περίπτωση που καταργηθούν τα μέτρα.

Δ. ΠΙΘΑΝΟΤΗΤΑ ΕΠΑΝΑΛΗΨΗΣ ΤΗΣ ΠΡΑΚΤΙΚΗΣ ΝΤΑΜΠΙΝΓΚ

(23) Δεδομένου του σημαντικού όγκου εισαγωγών που αποτελούν αντικείμενο πολύ εκτεταμένων πρακτικών ντάμπινγκ, δεν θεωρείται απαραίτητο να εξεταστεί κατά πόσο οι πρακτικές ντάμπινγκ θα εμφανιζόντουσαν εκ νέου σε περίπτωση απόσυρσης των μέτρων.

Δ. ΟΡΙΣΜΟΣ ΤΟΥ ΚΟΙΝΟΤΙΚΟΥ ΚΛΑΔΟΥ ΠΑΡΑΓΩΓΗΣ

(24) Κατά την ΠΕ υπήρχαν 4 παραγωγοί ΦΑΜ στην Κοινότητα. Η έρευνα έδειξε ότι οι δύο αιτούντες κοινοτικοί παραγωγοί αντιπροσώπευαν 62% της κοινοτικής παραγωγής ΦΑΜ και ότι αποτελούσαν συνεπώς τον κοινοτικό κλάδο παραγωγής κατά την έννοια του άρθρου 4 παράγραφος 1 και του άρθρου 5 παράγραφος 4 του βασικού κανονισμού.

(25) Αξίζει να σημειωθεί ότι δύο από τους τέσσερεις κοινοτικούς παραγωγούς που αντιπροσώπευαν τον κοινοτικό κλάδο παραγωγής κατά την προηγούμενη έρευνα έθεσαν τέρμα στις δραστηριότητές τους το 1991, δηλαδή κατά τη διάρκεια της προηγούμενης έρευνας. Οι δύο αυτοί παραγωγοί ήταν η Magnomin SA, Θεσσαλονίκη, Ελλάδα, και Financial Mining, Industrial & Shipping Corporation (Fimisco), Aθήνα, Ελλάδα. Η Fimisco χρεωκόπησε το 1992 και τα περιουσιακά της στοιχεία πωλήθηκαν το 1996 σ´ένα παραγωγό πυρίμαχων υλικών, τη Viomagn στην Ελλάδα. Η Viomagn παρότι δεν συμμετείχε στην αίτηση για την παρούσα έρευνα, στηρίζει τη διαδικασία αυτή. Όσον αφορά τη Magnomin, έθεσε οριστικά τέρμα στις δραστηριότητές της δεδομένου ότι η άδεια εξόρυξής της έληξε το 1997.

(26) Όσον αφορά το μη συνεργαζόμενο (αλλά όχι αντιτιθέμενο) παραγωγό Veitsch-Radex, Aυστρία, η έρευνα έδειξε ότι πρόκειται για πλήρως κατάντη καθετοποιημένο παραγωγό, που χρησιμοποιεί την παραγωγή του ΦΑΜ αποκλειστικά για εσωτερική του κατανάλωση.

E. AnaΛΥΣΗ ΤΗΣ ΚΑΤΑΣΤΑΣΗΣ ΤΗΣ ΚΟΙΝΟΤΙΚΗΣ ΑΓΟΡΑΣ

1. Κατανάλωση στην κοινοτική αγορά

(27) Η εμφανής κοινοτική κατανάλωση ΦΑΜ υπολογίστηκε βάσει :

- Του όγκου πωλήσεων των κοινοτικών παραγωγών στην Κοινότητα

- Των εισαγωγών ΦΑΜ στην Κοινότητα από τη ΛΔΚ

- Των εισαγωγών ΦΑΜ στην Κοινότητα απ´όλες τις υπόλοιπες τρίτες χώρες.

(28) Με τα δεδομένα αυτά, κατά την ΠΕΖ, η κατανάλωση μειώθηκε κατά 2%, από 497.000 τόνους το 1994, σε 486.000 τόνους κατά την ΠΕ. Ιδιαίτερα, μετά τη μεγίστη αξία του 1995 (+20% σε σύγκριση με το 1994), η ζήτηση μειώθηκε συνεχώς φθάνοντας στο κατώτατο επίπεδό της το 1997. Η αγορά άρχισε να ανακάμπτει σε μεγάλο βαθμό κατά την ΠΕ, εφόσον η κατανάλωση αυξήθηκε κατά 13%, κατά την εν λόγω περίοδο σε σχέση με το 1997.

2. Εισαγωγές από την υπό εξέταση χώρα

(α) Όγκος και μερίδιο αγοράς των εισαγωγών που εξετάζονται κατά την ΠΕΖ

(29) Ο όγκος εισαγωγών ΦΑΜ καταγωγής ΛΔΚ κατά την ΠΕΖ δεν ακολούθησε την ίδια τάση με την κατανάλωση. Μεταξύ 1994 και της ΠΕ, οι εισαγωγές από την Κίνα αυξήθηκαν κατά περίπου 10%, από περίπου 238.000 τόνους σε περίπου 261.000 τόνους, ενώ η κοινοτική κατανάλωση μειώθηκε κατά 2%. Επιπλέον, μεταξύ 1997 και της ΠΕ, οι υπό εξέταση εισαγωγές αυξήθηκαν κατά 30%, ενώ η κατανάλωση αυξήθηκε μόνο κατά 13%. Αξίζει να σημειωθεί ότι ο όγκος των εισαγωγών κατά την ΠΕ (260.967 τόνοι) είναι σημαντικά μεγαλύτερος από τον αντίστοιχο όγκο εισαγωγών κατά την προηγούμενη ΠΕ (176.000 τόνοι).

(30) Tο μερίδιο αγοράς των εισαγωγών καταγωγής ΛΔΚ αυξήθηκε από 48% το 1994 στο 54% κατά την ΠΕ. Πρέπει να σημειωθεί ότι κατά την προηγούμενη περίοδο έρευνας, το μερίδιο της αγοράς της Κίνας διαμορφώθηκε σε επίπεδο που αντιστοιχεί στο δείκτη 85 σε σχέση με το δείκτη 100 του 1994.

(β) Εξέλιξη των τιμών και πολιτική τιμών όσον αφορά τις εισαγωγές του υπό εξέταση προϊόντος

(i) Εξέλιξη των τιμών των υπό εξέταση εισαγωγών.

(31) Λόγω της έλλειψης κάθε συνεργασίας εκ μέρους των κινέζων εξαγωγέων, η εξέλιξη των τιμών εισαγωγής από τη ΛΔΚ κατά τη διάρκεια της ΠΕΖ προσδιορίστηκε σύμφωνα με τα δεδομένα της Eurostat, βάσει των μέσων τιμών εισαγωγής CIF. Οι τιμές αυτές αυξήθηκαν κατά περίπου 10% κατά την ΠΕΖ. Ιδιαίτερα, μεταξύ 1994 και 1995, δηλαδή αμέσως μετά την επιβολή των μέτρων αντιντάμπινγκ, οι τιμές των ΦΑΜ καταγωγής ΛΔΚ αυξήθηκαν περίπου κατά 16% στην Κοινότητα. Ωστόσο, από το 1996, οι εν λόγω τιμές άρχισαν πτωτική τάση, ελαφρά αλλά σταθερά, κάθε έτος. Οι τιμές κατά την ΠΕΖ ήταν πάντα υψηλότερες από την ελάχιστη τιμή που σημειώθηκε. Αξίζει να σημειωθεί ότι η μέση τιμή εισαγωγής CIF κατά την περίοδο έρευνας της προηγούμενης έρευνας ήταν περίπου 90 ECU/τόνο.

(32) Η εξέλιξη των τιμών των εισαγωγών καταγωγής ΛΔΚ πρέπει να εξετασθεί υπό το φως των δύο κύριων στοιχείων που διαπιστώθηκαν κατά την έρευνα. Κατά πρώτο λόγο, τα δεδομένα της Eurostat δεν είναι απαραίτητα ακριβή. Πράγματι, οι τιμές εισαγωγής που αποτέλεσαν αντικείμενο εξακρίβωσης κατά την έρευνα, βάσει των πραγματικών συναλλαγών, ήταν πάντα χαμηλότερες από τις αντίστοιχες της Eurostat. Ωστόσο, εφόσον οι εισαγωγές που αποτέλεσαν αντικείμενο ελέγχου δεν ήταν δυνατό να νεωρηθούν αντιπροσωπευτικές όσον αφορά τον όγκο και την αξία, τα δεδομένα της Eurostat χρησιμοποιήθηκαν για τον καθορισμό της εξέλιξης των τιμών των εισαγωγών από την Κίνα.

(33) Κατά δεύτερο λόγο, το φάσμα προϊόντων που εξάγουν οι κινέζοι παραγωγοί στην Κοινότητα υπέστη αλλαγές κατά την ΠΕΖ, σε σχέση με την προηγούμενη έρευνα. Βάσει των δεδομένων που παρείχαν τα ενδιαφερόμενα μέρη τα οποία συνεργάστηκαν ή των δεδομένων και πληροφοριών που παρείχαν οι υπηρεσίες της Επιτροπής, διαπιστώθηκε ότι, μετά την επιβολή των μέτρων, το υπό εξέταση προϊόν που πωλείται στην Κοινότητα από τους κινέζους εξαγωγείς περιείχε πάντοτε 90% ή περισσότερο MgO. Για σύγκριση, κατά τη διάρκεια της προηγούμενης έρευνας, οι εισαγωγές ΦΑΜ καταγωγής ΛΔΚ με περιεκτικότητα σε MgO χαμηλότερη από 90% αντιπροσώπευαν λιγότερο του 50% των συνολικών εισαγωγών, δηλαδή το μεγαλύτερο μέρος των εισαγωγών αποτελείτο από ΦΑΜ χαμηλότερης ποιότητας, συνεπώς φθηνότερου και η ελάχιστη τιμή υπολογίστηκε αντίστοιχα βάσει της εν λόγω χαμηλότερης τιμής. Έτσι διαφαίνεται ότι η αύξηση τιμών κατά την ΠΕΖ οφείλεται στο γεγονός ότι οι κινέζοι εξαγωγείς πωλούσαν μεγαλύτερο ποσοστό ΦΑΜ καλύτερης ποιότητας.

(34) Πρέπει επίσης να σημειωθεί ότι οι τιμές ΦΑΜ καταγωγής ΛΔΚ στην Κοινότητα κατά την ΠΕΖ ήταν πάντοτε χαμηλότερες από τις τιμές τόσο των κοινοτικών παραγωγών (βλέπε αιτιολογική σκέψη (35)) όσο και των άλλων τρίτων χωρών (βλέπε αιτιολογική σκέψη (59)).

(ii) Πολιτική τιμών των εξαγωγέων

(35) Προκειμένου να εξεταστεί η πολιτική τιμών των κινέζων εξαγωγέων σε σχέση με το μοναδικό κοινοτικό παραγωγό κατά την ΠΕ, και λαμβάνοντας υπόψη την έλλειψη συνεργασίας των κινέζων εξαγωγέων, οι υπηρεσίες της Επιτροπής χρησιμοποίησαν δύο μεθόδους. Κατά πρώτο λόγο, βάσει των δεδομένων της Eurostat, η τιμή εξαγωγής CIF συγκρίθηκε με τη σταθμισμένη μέση τιμή των αιτούντων κοινοτικών παραγωγών, προσαρμοσμένη στο στάδιο από το εργοστάσιο, ανεξάρτητα από τη συγκεκριμένη περιεκτικότητα σε MgO. Με το σκεπτικό αυτό, οι τιμές των ΦΑΜ καταγωγής ΛΔΚ διαμορφώθηκαν σε χαμηλότερο επίπεδο από αυτές του κοινοτικού κλάδου παραγωγής.

(36) Κατά δεύτερο λόγο, και δεδομένης της αλλαγής στο προαναφερόμενο φάσμα προϊόντων (αιτιολογική σκέψη (33)), για να υπάρξει ακριβής εικόνα της πολιτικής των κινέζων εξαγωγέων στην αγορά, φάνηκε λογικότερο να πραγματοποιηθεί σύγκριση της τιμής εξαγωγής CIF με την τιμή των ΦΑΜ των κοινοτικών παραγωγών με περιεκτικότητα σε MgO ίση ή μεγαλύτερη από 90%. Με βάση την παραπάνω προσέγγιση οι τιμές πώλησης των κινέζων εξαγωγέων ήταν πράγματι σημαντικά χαμηλότερες από τις αντίστοιχες του κοινοτικού κλάδου παραγωγής.

(37) Η εξέλιξη των τιμών των ΦΑΜ πρέπει επίσης να εξετασθεί υπό το φως των ακόλουθων στοιχείων. Βάσει των πληροφοριών που παρείχε ένας μη συνδεδεμένος εισαγωγέας που αντιπροσώπευε 13% και 11% των συνολικών εισαγωγών στην Κοινότητα από τη ΛΔΚ κατά το 1995 και το 1996 αντίστοιχα, η αύξηση της τιμής που παρατηρήθηκε για περίπου το ήμισυ του όγκου εισαγωγών, σε σχέση με την αρχική περίοδο έρευνας, ήταν τεχνητή όπως μαρτυρούν τα ακόλουθα. Ο εν λόγω εισαγωγέας αγόραζε ΦΑΜ από κινέζους εξαγωγείς σε τιμή χαμηλότερη από την ελάχιστη τιμή των 120 ECU/τόνο. Το μεγαλύτερο μέρος των εν λόγω εισαγωγών αποτελούσε αντικείμενο εκτελωνισμού από πελάτες του μη συνδεδεμένου εισαγωγέα (δηλαδή τους πραγματικούς χρήστες του προϊόντος), βάσει της τιμής μεταπώλησης που ζητούσε ο εισαγωγέας αυτός. Σ´αυτή τη τιμή μεταπώλησης ο μη συνδεδεμένος εισαγωγέας περιελάμβανε ένα περιθώριο για να καλύψει τις δαπάνες του στην Κοινότητα και για να αποκομίσει κάποιο κέρδος. Με τον τρόπο αυτό γεφυρονόταν η διαφορά μεταξύ της τιμής αγοράς που κατέβαλε στον κινέζο εξαγωγέα αφενός και της ελάχιστης τιμής αφετέρου. Η διαδικασία αυτή είχε ως αποτέλεσμα η τελική τιμή την οποία δήλωνε στις τελωνειακές αρχές ο πελάτης του εισαγωγέα να είναι μεγαλύτερη από την ελάχιστη τιμή, αλλά ο μηχανισμός εώς τη διαμόρφωση της τελικής αυτής τιμής δείχνει ότι ο ΦΑΜ καταγωγής ΛΔΚ θα μπορούσε να πωλείται στην Κοινότητα σε τιμή χαμηλότερη από 120 ECU/τόνο. Στο σημείο αυτό πρέπει επίσης να ληφθεί υπόψη ότι η αρχική ελάχιστη τιμή καθορίστηκε στο στάδιο των τιμών αγοράς εισαγωγέων/μεταπωλητών και όχι στο στάδιο πώλησης στους τελικούς χρήστες. Η παραπάνω εμπορική πρακτική φαίνεται συνεπώς ότι επηρεάζει την αποτελεσματικότητα των μέτρων στην πράξη. Η εν λόγω εμπορική πρακτική εξηγεί επίσης ενδεχομένως το λόγο για τον οποίο τα δεδομένα της Eurostat ήταν υψηλότερα από τις πραγματικές τιμές, όπως αυτές διαπιστώθηκαν κατά την έρευνα.

3. Οικονομική κατάσταση του κοινοτικού κλάδου παραγωγής

(α) Παραγωγή

(38) Η παραγωγή ΦΑΜ της κοινοτικής βιομηχανίας μειώθηκε κατά περίπου 33% μεταξύ του 1994 και της ΠΕ. Αξίζει να σημειωθεί ότι η μείωση της παραγωγής ήταν ιδιαίτερα σημαντική μεταξύ του 1995 και του 1996, παράλληλα με τη μείωση της κατανάλωσης ΦΑΜ στην κοινοτική αγορά.

(39) Η έρευνα έδειξε ότι ο κοινοτικός κλάδος παραγωγής αναγκάστηκε, κατά την ΠΕΖ να αλλάξει το φάσμα των προϊόντων του και να εστιάσει περισσότερο την παραγωγή του στους ΦΑΜ χαμηλότερης ποιότητας. Ωστόσο, συνέχισε την παραγωγή σημαντικής ποσότητας (περίπου 20%) ΦΑΜ με περιεκτικότητα σε MgO ίση ή μεγαλύτερη από 90%.

(β) Παραγωγική ικανότητα

(40) Κατά την ΠΕΖ, η παραγωγική ικανότητα του κοινοτικού κλάδου παραγωγής παρέμεινε σταθερή.

(γ) Χρησιμοποίηση της παραγωγικής ικανότητας

(41) Η χρησιμοποίηση της παραγωγικής ικανότητας μειώθηκε κατά 34% μεταξύ του 1994 και της ΠΕ.

(δ) Όγκος πωλήσεων

(42) Ο συνολικός όγκος πωλήσεων του κοινοτικού κλάδου παραγωγής μειώθηκε κατά περίπου 36% μεταξύ του 1994 και της ΠΕ. Πρέπει να σημειωθεί ότι ενώ το 1995, μετά την επιβολή των μέτρων, ο κοινοτικός κλάδος παραγωγής ήταν σε θέση να επωφεληθεί από την αυξανόμενη ζήτηση (αυξάνοντας τον όγκο πωλήσεών του κατά 3%) κατά την ΠΕ, δεν μπόρεσε να κρατήσει το ρυθμό αυτό και ο όγκος πωλήσεών του μειώθηκε κατά περίπου 23%, παρά την αύξηση κατά 13% της κατανάλωσης (βλέπε αιτιολογική σκέψη (28) παραπάνω).

(ε) Μερίδιο της αγοράς

(43) Tο μερίδιο της κοινοτικής αγοράς του κοινοτικού κλάδου μειώθηκε κατά 37% κατά την ΠΕΖ. Στο σημείο αυτό πρέπει να σημειωθεί ότι, ενώ το μερίδιο αγοράς του κοινοτικού κλάδου μειώθηκε από 30% το 1988 σε 15% κατά την περίοδο έρευνας της προηγούμενης έρευνας, η αρνητική πορεία επιβραδύνθηκε μετά την επιβολή των υπό εξέταση μέτρων αντιντάμπινγκ

(στ) Εξέλιξη των τιμών

(44) Η έρευνα έδειξε ότι οι μέσες τιμές πώλησης ΦΑΜ, στο στάδιο από το εργοστάσιο των αιτούντων κοινοτικών παραγωγών, αυξήθηκαν κατά 23% καθ´όλη τη διάρκεια της ΠΕΖ. Ωστόσο, παρά την αύξηση αυτή, ο κοινοτικός κλάδος δεν ήταν σε θέση να αυξήσει τις τιμές του σε επικερδές επίπεδο, όπως περιγράφεται παρακάτω (αιτιολογική σκέψη 46), και λειτούργησε με απώλειες.

(45) Η ανάλυση της εξέλιξης της τιμής έπρεπε να πραγματοποιηθεί λαμβάνοντας υπόψη την προαναφερόμενη αλλαγή του φάσματος προϊόντων, η οποία έγινε κατά τη διάρκεια της ΠΕΖ (βλέπε αιτιολογική σκέψη (39)). Πράγματι, ο κοινοτικός κλάδος παραγωγής επικεντρώθηκε ολοένα περισσότερο στην παραγωγή και πώληση ΦΑΜ χαμηλότερης ποιότητας, των οποίων η παραγωγή είναι φθηνότερη και οι οποίοι πωλούνται συνεπώς σε πιο χαμηλή τιμή, αφήνοντας κατά μέρος τις υψηλότερες ποιότητες που αποφέρουν ενδεχομένως μεγαλύτερο κέρδος αλλά για τις οποίες ο κοινοτικός κλάδος δεν ήταν σε θέση να ανταγωνιστεί τις κινέζικες τιμές. Έστω και εάν οι τιμές αυξήθηκαν στο σύνολό τους, ο κοινοτικός κλάδος παραγωγής δεν ήταν σε θέση να πωλήσει τα προϊόντα σε κάποιο ικανοποιητικό επίπεδο τιμών.

(ζ) Αποδοτικότητα

(46) Η αποδοτικότητα του κοινοτικού κλάδου παραγωγής, εκφρασμένη σε ποσοστιαίες μονάδες των καθαρών πωλήσεων, παρότι σημείωσε βελτίωση σε απόλυτες τιμές, από (-100) το 1994 σε (-28) κατά την ΠΕΖ, παρέμεινε αρνητική σχεδόν καθόλη την ΠΕ αν ληφθεί υπόψη η αναπροσαρμογή του τιμαρίθμου.

(η) Απασχόληση

(47) Το επίπεδο της απασχόλησης όσον αφορά τον κοινοτικό κλάδο παραγωγής μειώθηκε κατά 31% κατά τη διάρκεια της ΠΕΖ.

(θ) Επενδύσεις

(48) Οι αιτούντες κοινοτικοί παραγωγοί αύξησαν το ρυθμό επενδύσεών του κατά περίπου 78% κατά τη διάρκεια της ΠΕΖ. Παρότι τα δεδομένα αυτά δεν αφορούν αποκλειστικά το υπό εξέταση προϊόν εφόσον δεν ήταν δυνατό να καταλογισθούν οι επενδύσεις στους ΦΑΜ και μόνο, υπολογίστηκε ότι οι επενδύσεις είχαν κατά κύριο λόγο ως σκοπό την ορθολογικότερη οργάνωση της παραγωγικής διαδικασίας των ΦΑΜ.

(ι) Συμπέρασμα

(49) Μετά την επιβολή των μέτρων αντιντάμπινγκ το 1993 και καθόλη τη διάρκεια της ΠΕΖ, η κατάσταση του κοινοτικού κλάδου παραγωγής βελτιώθηκε όσον αφορά ορισμένους οικονομικούς δείκτες που εξετάστηκαν. Ιδιαίτερα, οι μέσες τιμές πώλησης του κλάδου αυξήθηκαν και οι απώλειές του μειώθηκαν. Οι συνεχείς προσπάθειες για πλέον ορθολογική παραγωγική διαδικασία και οι νέες επενδύσεις που πραγματοποιήθηκαν δείχνουν ότι πρόκειται για ακόμα βιώσιμο βιομηχανικό κλάδο ο οποίος είναι αποφασισμένος να συνεχίσει να λειτουργεί.

(50) Ωστόσο, οι άλλοι οικονομικοί δείκτες δεν εξελίχθηκαν ευνοϊκά κατά την ΠΕΖ. Πράγματι, ο κοινοτικός κλάδος παραγωγής δεν ήταν σε θέση να αυξήσει την παραγωγή του, τη χρησιμοποίηση της παραγωγικής του ικανότητας, τον όγκο πωλήσεων, το μερίδιό του της αγοράς και το επίπεδο απασχόλησης σε ικανοποιητικό επίπεδο.

(51) Συνάγεται συνεπώς το συμπέρασμα ότι ο κοινοτικός κλάδος παραγωγής βρίσκεται ακόμα σε δύσκολη κατάσταση.

4. Επιπτώσεις των υπό εξέταση εισαγωγών

(52) Οι εξελίξεις της αγοράς μετά την επιβολή των μέτρων έδειξε ότι η ελάχιστη τιμή που ορίστηκε στην προηγούμενη έρευνα δεν αποθάρρυνε τους κινέζους εξαγωγείς να πωλούν στην κοινοτική αγορά. Πράγματι, το μερίδιο της αγοράς των κινέζων εξαγωγέων αυξήθηκε κατά την ΠΕΖ και η παρουσία τους στην κοινοτική αγορά ενισχύθηκε στο σύνολό της κατά την περίοδο της προηγούμενης έρευνας. Επιπλέον, πρέπει να σημειωθεί ότι ο κοινοτικός κλάδος παραγωγής απώλεσε ένα μερίδιο της αγοράς του που αντιστοιχεί σχεδόν απόλυτα με το αντίστοιχο που κέρδισε η ΛΔΚ.

(53) Με τα μέτρα που επεβλήθησαν, οι τιμές των κινέζων εξαγωγέων αυξήθηκαν κατά τη διάρκεια της τρέχουσας ΠΕΖ και η κατάσταση των τιμών του κοινοτικού κλάδου παραγωγής έδειξε κάποια τάση βελτίωσης. Ωστόσο, όπως εξηγήθηκε λεπτομερώς παραπάνω, δεν πρέπει να δοθεί ιδιαίτερη σημασία στην εν λόγω αύξηση τιμών. Η εξέλιξη αυτή των τιμών πρέπει ωστόσο να εξετασθεί υπό το φως κατά πρώτο λόγο της στροφής των κινέζων εξαγωγέων από τις χαμηλότερες προς τις υψηλότερες και πλέον ακριβείς ποιότητες μαγνησίτη με υψηλότερη περιεκτικότητα σε MgO (βλέπε αιτιολογική σκέψη (33)). Κατά δεύτερο λόγο πρέπει να υπενθυμιστεί ότι η αλλαγή αυτή του φάσματος προϊόντων ώθησε τον κοινοτικό κλάδο παραγωγής να μειώσει σταδιακά τον όγκο πωλήσεων και την παραγωγή του των υψηλοτέρων ποιοτήτων ΦΑΜ. Όπως εξηγείται στην αιτιολογική σκέψη (36), η πίεση των τιμών από τις υπό εξέταση εισαγωγές αφορούσε κατά κύριο λόγο τις υψηλότερες ποιότητες ΦΑΜ, τομέας στον οποίο ο κοινοτικός κλάδος παραγωγής δεν ήταν σε θέση να ανταγωνιστεί (βλέπε επίσης αιτιολογική σκέψη (45) παραπάνω).

(54) Επιπλέον, φαίνεται σκόπιμο να γίνει μνεία του αντίκτυπου του κινέζικου συστήματος χορήγησης αδειών που θεσπίστηκε το 1994 και το οποίο συνέβαλε πιθανότατα στην αύξηση των τιμών της Κίνας σε παγκόσμιο επίπεδο (βλέπε αιτιολογικές σκέψεις (73), (74) και (75) για λεπτομέρειες).

(55) Η έρευνα έδειξε επιπλέον ότι οι δασμοί αντιντάμπινγκ που πληρώθηκαν κατά την ΠΕ αφορούσαν τουλάχιστον 7% του συνόλου των εισαγωγών του υπό εξέταση προϊόντος από την Κίνα, γεγονός που μαρτυρεί ότι οι εξαγωγές πραγματοποιήθηκαν σε τιμές χαμηλότερες από την ελάχιστη τιμή.

5. Όγκος των εισαγωγών και τιμές των εισαγωγών από άλλες τρίτες χώρες

(α) Όγκος εισαγωγών και μερίδιο της αγοράς

(56) Ο όγκος εισαγωγών ΦΑΜ από άλλες τρίτες χώρες μειώθηκε κατά την ΠΕΖ από περίπου 178.500 τόνους το 1994 σε περίπου 166.500 κατά την ΠΕ. Η μείωση αυτή αντιστοιχεί σε ποσοστό περίπου 7%.

(57) Τα μερίδια αγοράς των εισαγωγών από άλλες τρίτες χώρες μειώθηκαν κατά 2 ποσοστιαίες μονάδες μεταξύ του 1994 και της ΠΕ. Η μείωση αυτή ήταν ακόμα πιο έντονη μεταξύ του 1995 και της ΠΕ, παρά την προηγούμενη αύξηση μεταξύ 1994 και 1995, η οποία υπερέβαινε την τάση της κοινοτικής κατανάλωσης (εάν οι εισαγωγές ακολουθούσαν την κοινοτική κατανάλωση, τα μερίδια της αγοράς θα παρέμεναν σταθερά).

(58) Τα προαναφερόμενα δείχνουν ότι, κατά την ΠΕΖ, οι κινέζοι εξαγωγείς ήταν σε θέση να ενισχύσουν τη θέση τους στην Κοινότητα εις βάρος όχι μόνο του κοινοτικού κλάδου παραγωγής (βλέπε αιτιολογική σκέψη (42)) αλλά επίσης και των άλλων τρίτων χωρών.

(β) Τιμές πώλησης των εισαγωγών από τρίτες χώρες

(59) Σύμφωνα με την υπηρεσία Eurostat, οι μέσες τιμές πώλησης των εισαγωγών από άλλες τρίτες χώρες μειώθηκαν κατά 9% κατά την ΠΕΖ. Ωστόσο, οι μοναδιαίες τιμές ήταν κατά μέσο όρο υψηλότερες τόσο σε σχέση κε τις εισαγωγές καταγωγής ΛΔΚ όσο και με τις πωλήσεις του κοινοτικού κλάδου παραγωγής.

(60) Με δεδομένα τα παραπάνω, θεωρείται ότι οι εισαγωγές του υπό εξέταση προϊόντος από άλλες τρίτες χώρες δεν είχαν ουσιαστικό αντίκτυπο στην οικονομική κατάσταση του κοινοτικού κλάδου παραγωγής.

6. Συμπέρασμα

(61) Παρά τα ισχύοντα μέτρα και λόγω της συνεχούς πίεσης των τιμών των κινέζών εξαγωγέων, ο κοινοτικός κλάδος παραγωγής παρέμεινε σε δύσκολη οικονομική κατάσταση. Η πίεση των τιμών δεν επέτρεψε στον κοινοτικό κλάδο παραγωγής να ανακάμψει από τις συνέπειες των προηγούμενων και συνεχιζόμενων πρακτικών ντάμπινγκ. Στο θέμα αυτό πρέπει να σημειωθεί ότι ήδη δύο από τους τέσσερεις κοινοτικούς παραγωγούς που αντιπροσώπευαν τον κοινοτικό κλάδο παραγωγής κατά την προηγούμενη έρευνα έθεσαν τέρμα στις δραστηριότητές τους κατά την προηγούμενη διαδικασία έρευνας, με αποτέλεσμα να υπάρξει σημαντική απώλεια θέσεων εργασίας. Ωστόσο, η έρευνα προσδιόρισε ότι, όπως φαίνεται από τις επενδύσεις του, ο επαναμένων κοινοτικός κλάδος παραγωγής είναι ακόμα βιώσιμος και δεν είναι διατεθειμένος να εγκαταλείψει τον τομέα αυτό της παραγωγής του.

ΣΤ. πιθανοτητα επαναληψησ της ζημιασ

1. Aνάλυση της κατάστασης της ΛΔΚ

(62) Προκειμένου να εκτιμηθούν οι πιθανές συνέπειες της λήξεως των ισχυόντων μέτρων και λαμβάνοντας υπόψη ότι ο κοινοτικός κλάδος παραγωγής βρίσκεται σε δύσκολη οικονομική κατάσταση, θα εξετασθούν τα ακόλουθα στοιχεία:

(α) Ορυκτά αποθέματα, παραγωγική ικανότητα, χρησιμοποίηση της παραγωγικής ικανότητας και αποθέματα προϊόντων

(63) Ελλείψει συνεργασίας από μέρους των κινέζων εξαγωγέων, η ανάλυση βασίστηκε στις πληροφορίες που παρείχε η καταγγελία καθώς και αυτές που προήλθαν από εξειδικευμένα περιοδικά και μελέτες της αγοράς.

(64) Όσον αφορά τα αποθέματα μαγνησίτη, σύμφωνα με τις προαναφερόμενες πηγές, η ΛΔΚ διαθέτει τα μεγαλύτερα αποθέματα που έχει εντοπιστεί σε χώρα, το οποίο αντιπροσωπεύει 17,3% των παγκοσμίων αποθεμάτων.

(65) Σύμφωνα με τις ίδιες πηγές, η παραγωγική ικανότητα μαγνησίτη στη ΛΔΚ κατά τα τελευταία έτη ήταν περίπου 2.500.000 τόνοι ετησίως από τους οποίους 1.700.000 τόνοι ΦΑΜ. Αυτό σημαίνει ότι η ΛΔΚ συμβάλει σε 28% της παγκοσμίου παραγωγικής ικανότητας ΦΑΜ.

(66) Σχετικά με την παραγωγική ικανότητα και τα αποθέματα προϊόντων δεν ήταν δυνατό να βρεθούν αξιόπιστες πληροφορίες δεδομένης της έλλειψης συνεργασίας των ενδιαφερομένων μερών στην Κίνα.

(67) Βάσει των εξειδικευμένων δημοσιεύσεων και διαθέσιμων περιοδικών και δεδομένου του αδιαμφισβήτητου μεγέθους των αποθεμάτων πρώτων υλών και της παραγωγικής ικανότητας, συνάγεται το συμπέρασμα ότι οι κινέζοι εξαγωγείς έχουν σημαντικές δυνατότητες αύξησης της παραγωγής και των εξαγωγών τους στην Κοινότητα μελλοντικά.

(β) Εξαγωγές της Κίνας σε τρίτες χώρες

(68) Οι υπηρεσίες της Επιτροπής εξέτασαν επίσης, βάσει των εμπορικών στατιστικών του Υπουργείου Εμπορίου των ΗΠΑ, τις εξαγωγές ΦΑΜ καταγωγής ΛΔΚ στις ΗΠΑ, χώρα που αποτελεί μία από τις σημαντικότερες εξαγωγικές αγορές της ΛΔΚ. Οι εν λόγω εισαγωγές αντιπροσώπευαν 77% των εισαγωγών ΦΑΜ απ´όλες τις χώρες στις ΗΠΑ κατά το 1998.

(69) Ο συνολικός όγκος των εξαγωγών καταγωγής ΛΔΚ στις ΗΠΑ αυξήθηκε από 263.000 τόνους το 1994 σε 292.000 τόνους το 1998, αύξηση ύψους 11% και έφθασε στη μέγιστη τιμή των 320.000 τόνων το 1995. Όσον αφορά τις τιμές, οι πωλήσεις CIF αυξήθηκαν από 88 ECU/τόνο το 1994 σε 117 ECU/τόνο κατά την ΠΕ, δηλαδή σημείωσαν αύξηση 33%.

(70) Η έρευνα έδειξε την αναλογία της κινέζικης πολιτικής σε σχέση με τις ΗΠΑ αφενός και την Κοινότητα αφετέρου. Και στις δύο αγορές οι κινέζικες τιμές ήταν γενικά μεταξύ των χαμηλοτέρων σε σχέση με τις εισαγωγές από τις άλλες τρίτες χώρες και αυτό καθ´όλη τη διάρκεια της ΠΕΖ.

(71) Η προαναφερόμενη τιμή των 117 ECU/τόνο κατά την ΠΕ είναι 23% χαμηλότερη από την τιμή πώλησης των αντιστοίχων προϊόντων της ΛΔΚ στην Κοινότητα κατά την ίδια περίοδο και 2,5% χαμηλότερη από την ελάχιστη τιμή που ορίστηκε στα προηγούμενα μέτρα για την Κοινότητα.

(72) Από τα παραπάνω, συνάγεται συνεπώς το συμπέρασμα ότι, ελλείψει μέτρων, οι κινέζικες τιμές θα μειωνόντουσαν ενδεχομένως σε επίπεδα τουλάχιστον συγκρίσιμα με τις τιμές εισαγωγής στις ΗΠΑ.

(γ) Σύστημα χορήγησης αδειών της Κίνας

(73) Τον Απρίλιο 1994, το ΥΕΕΟΣ (Υπουργείο Εξωτερικού Εμπορίου και Οικονομικής Συνεργασίας) και το ΕΕΚΕΕΜΟΧ (Εμπορικό Επιμελητήριο της Κίνας για τους Εισαγωγείς-Εξαγωγείς Μετάλλων, Ορυκτών και Χημικών Προϊόντων) εισήγαγε ένα σύστημα χορήγησης αδειών εξαγωγής για όλες τις εξαγωγές ορισμένων ορυκτών, το οποίο αποτελεί στην ουσία σύστημα εξαγωγικών ποσοστώσεων και φορολογίας. Το σύστημα κάλυπτε κάθε είδους μαγνησίτη, περιλαμβανομένων των ΦΑΜ. Το 1997, 18 κινέζικες εταιρείες έλαβαν άδεια να εξάγουν μαγνησίτη έως το ανώτατο όριο των 2 εκατ. τόνων εντός του έτους χορήγησης της άδειας και του γύρου υποβολής προσφορών όσον αφορά τον όγκο. Το 1997, το τέλος για την άδεια ανερχόταν σε 30 30$/τόνο (26,5 ECU/τόνο) και αυξήθηκε σε 40$/τόνο (36,6 ECU/τόνο) το 1998. Αυτό συνεπάγεται ότι σε περίπτωση που η ελάχιστη τιμή των 120 ECU/τόνο τηρηθεί, η πραγματική τιμή εξαγωγής ΦΑΜ στην Κοινότητα χωρίς να ληφθεί υπόψη το τέλος για την άδεια θα διαμορφωνόταν σε 83,4 ΕCU/τόνο. Σύμφωνα με την EUROMETAUX, η επαρχία Liaoning, στην οποία βρίσκονται οι περισσότεροι παραγωγοί, εισήγαγε το 1995 ένα τοπικό φόρο εξαγωγής ο οποίος το 1997 αντιπροσώπευε 15,7 $/τόνο (14,4 ECU/τόνο). Συνεπώς, η πραγματική τιμή πώλησης στην Κοινότητα, όταν αφαιρεθεί επίσης ο τοπικός φόρος δεν θα ήταν παρά 69,4 ECU/τόνο.

Η EUROMETAUX ισχυρίζεται ότι το κινέζικο σύστημα χορήγησης αδείας για εξόρυξη μαγνησίτη και συνεπώς για την παραγωγή ΦΑΜ, πρόκειται να καταργηθεί σύντομα και προέβαλε έτσι το επιχείρημα ότι οι εξαγωγές ΦΑΜ καταγωγής ΛΔΚ θα αυξηθούν σε όγκο λόγω της προαναφερόμενης κατάργησης ενώ θα υπάρξει σημαντική μείωση των τιμών σε περίπτωση που δεν παραταθούν τα μέτρα αντιντάμπινγκ.

(74) Στο θέμα αυτό, πρέπει να σημειωθεί ότι η ανάλυση του συστήματος αδειών που πραγματοποιήθηκε τονίζει, λόγω του σημαντικού ποσού των τελων για τη χορήγηση αδειών, τις μεγάλες δυνατότητες που διαθέτουν οι κινέζοι εξαγωγείς να πωλούν ΦΑΜ στην Κοινότητα σε πολύ χαμηλές τιμές.

(75) Επιπλέον, δεδομένου ότι το σύστημα που περιγράφεται παραπάνω διέπεται αποκλειστικά από τις αρχές της εξάγουσας χώρας, θεωρείται ότη η ισχύς του ή η κατάργησή του δεν επηρεάζει την απόφαση των κοινοτικών οργάνων είτε επαναληφθούν οι ζημιογόνες πρακτικές ντάμπινγκ λόγω ελλείψεως μέτρων, είτε όχι.

2. Συμπέρασμα σχετικά με την επανάληψη της ζημίας

(76) Δεδομένων των παραπάνω, δηλαδή των ακόλουθων παραγόντων:

- Παρά τα ισχύοντα μέτρα, ο κοινοτικός κλάδος παραγωγής βρίσκεται ακόμα σε δύσκολη οικονομική κατάσταση.

- Οι εισαγωγές από την Κίνα κατέχουν πάντα πολύ ισχυρή θέση στην κοινοτική αγορά και πραγματοποιούνται σε χαμηλές τιμές και με πρακτικές ντάμπινγκ.

- Οι τιμές που θα ήταν σε θέση να χρεώνουν οι κινέζοι εξαγωγείς σε περίπτωση κατάργησης των μέτρων αντιντάμπινγκ θα ήταν πολύ χαμηλές εάν ληφθούν υπόψη αφενός οι τιμές χωρίς τα τέλη που επιβάλλονται από το κινέζικο σύστημα χορήγησης αδειών και αφετέρου η κινέζικη πολιτική στην αγορά των ΗΠΑ όπου οι τιμές είναι πάντα χαμηλότερες απ´ότι στην Κοινότητα.

- Τα μεγάλα αποθέματα πρώτων υλών και οι μεγάλες μεταποιητικές ικανότητες της Κίνας όσον αφορά τις εν λόγω πρώτες ύλες δείχνουν ότι οι κινέζοι εξαγωγείς έχουν τη δυνατότητα να αυξήσουν την παραγωγή τους και/ή τους όγκους των εξαγωγών τους.

- Παρά το γεγονός ότι ισχύουσα τιμή ήταν ελάχιστη, πολλές εμπορικές πράξεις πραγματοποιήθηκαν σε χαμηλότερες ακόμα τιμές, αποδεικνύοντας έτσι ότι οι κινέζοι εξαγωγείς έχουν περιθώριο περαιτέρω μείωσης των τιμών τους.

Με τα δεδομένα αυτά συνάγεται το συμπέρασμα ότι εάν τα μέτρα καταργηθούν η πιθανότητα υπάρχει να επαναληφθούν οι πρακτικές ντάμπινγκ.

Θ. ΚΟΙΝΟΤΙΚΟ ΣΥΜΦΕΡΟΝ

1. Εισαγωγή

(77) Σύμφωνα με το άρθρο 21 του βασικού κανονισμού, εξετάστηκε κατά πόσο η παράταση των ισχυόντων μέτρων αντιντάμπινγκ θα αντιτίθετο στα συμφέροντα της Κοινότητας στο σύνολό τους. Ο προσδιορισμός του κοινοτικού συμφέροντος βασίστηκε στην εκτίμηση όλων των ενεχομένων συμφερόντων, δηλαδή του κοινοτικού κλάδου παραγωγής, των εισαγωγέων και μεταπωλητών καθώς και των χρηστών του υπό εξέταση προϊόντος.

(78) Προκειμένου να εκτιμηθεί ο πιθανός αντίκτυπος της μη συνέχισης των μέτρων, η Επιτροπή ζήτησε πληροφορίες απ´όλα τα παραπάνω ενδιαφερόμενα μέρη. Η Επιτροπή έστειλε ερωτηματολόγια σε δώδεκα εισαγωγείς και σε εικοσιοκτώ χρήστες του υπό εξέταση προϊόντος. Κανένας εισαγωγέας δεν απάντησε στο ερωτηματολόγιο, παρότι δύο απ´αυτούς παρείχαν ορισμένες πληροφορίες. Όσον αφορά τους χρήστες, δύο απ´αυτούς απάντησαν στο ερωτηματολόγιο και τα δεδομένα αυτά ελέγχθηκαν.

(79) Πρέπει να υπενθυμιστεί ότι κατά την προηγούμενη έρευνα, θεωρήθηκε ότι τα μέτρα που θεσπίστηκαν δεν ήταν αντίθετα προς το κοινοτικό συμφέρον. Επιπλέον, πρέπει να σημειωθεί ότι η παρούσα έρευνα αποτελεί επανεξέταση, δηλαδή πρόκειται για ανάλυση κατάστασης στην οποία εφαρμόζονται ήδη μέτρα αντιντάμπινγκ. Συνεπώς, ο χρόνος κατά τον οποίο πραγματοποιείται η παρούσα έρευνα καθώς και η φύση της καθιστούν δυνατή την αξιολόγηση οποιουδήποτε αρνητικού και ανεπιθύμητου αντίκτυπου που ενδεχομένως είχαν τα τρέχοντα μέτρα αντιντάμπινγκ κατά το παρεελθόν για τα ενδιαφερόμενα μέρη.

(80) Με τα δεδομένα αυτά, εξετάστηκε εάν, παρά το συμπέρασμα για τη συνέχιση και την επανάληψη των ζημιογόνων πρακτικών ντάμπινγκ, υπάρχουν επιτακτικοί λόγοι που να οδηγούν στο συμπέρασμα ότι στη συγκεκριμένη περίπτωση η διατήρηση των μέτρων δεν είναι προς το κοινοτικό συμφέρον.

2. Συμφέροντα του κοινοτικού κλάδου παραγωγής

(81) Εάν δεν συνεχίσει η εφαρμογή των μέτρων αντιντάμπινγκ που θεσπίστηκαν με την προηγούμενη έρευνα, θεωρείται ότι οι ζημιογόνες πρακτικές ντάμπινγκ θα επαναληφθούν πιθανώς και ότι η κατάσταση του κοινοτικού κλάδου παραγωγής, που ήδη είναι ευαίσθητη, θα επιδεινωθεί περαιτέρω.

(82) Όπως φάνηκε παραπάνω, ο κοινοτικός κλάδος παραγωγής επηρεάστηκε αρνητικά από τις χαμηλές τιμές των εισαγωγών ΦΑΜ καταγωγής ΛΔΚ κατά την ΠΕΖ. Θεωρείται συνεπώς ότι σκοπός των υπό εξέταση μέτρων αντιντάμπινγκ, δηλαδή η αποκατάσταση δίκαιου ανταγωνισμού στην κοινοτική αγορά μεταξύ κοινοτικού κλάδου παραγωγής και κινέζων παραγωγών, δεν έχει πλήρως επιτευχθεί.

(83) Παρά το γεγονός ότι ο κοινοτικός κλάδος παραγωγής κατέβαλε σημαντικές προσπάθειες βελτίωσης της παραγωγικότητάς του κατά τα τελευταία έτη, σε μία προσπάθεια να μειώσει το κόστος παραγωγής του και να αυξήσει την ανταγωνιστικότητά του, δεν κατέστη δυνατό να αυξήσει τα κέρδη του σε λογικό επίπεδο κατά την ΠΕΖ ενώ επιπλέον σημειώθηκε ουσιαστική μείωση της απασχόλησης. Επιπλέον, δύο κοινοτικοί παραγωγοί στην Ελλάδα, οι οποίοι είχαν συμμετάσχει στην προηγούμενη έρευνα, έθεσαν τέρμα στις δραστηριότητές τους.

(84) Ωστόσο, η έρευνα έδειξε επίσης ότι ο κοινοτικός κλάδος παραγωγής είναι βιώσιμος, γεγονός που επιβεβαιώνεται ιδίως από το σημαντικό ρυθμό των επενδύσεών του κατά την ΠΕΖ. Επιπλέον, οι προσπάθειες που κατεβλήθησαν με σκοπό την πλέον ορθολογική παραγωγική διαδικασία δείχνουν ότι ο κοινοτικός κλάδος παραγωγής είναι αποφασισμένος να μην εγκαταλείψει το τμήμα αυτό της παραγωγής.

(85) Δεδομένων των παραπάνω φαίνεται απαραίτητη η παράταση των ισχυόντων μέτρων προκειμένου να καταπολεμηθούν οι αρνητικές επιπτώσεις των εισαγωγών με πρακτικές ντάμπινγκ οι οποίες θέτουν ενδεχομένως σε κίνδυνο την ύπαρξη του κοινοτικού κλάδου παραγωγής και συνεπώς ενός αριθμού θέσεων απασχόλησης. Πρέπει επίσης να ληφθεί υπόψη ότι σε περίπτωση εξαφάνισης του κοινοτικού κλάδου παραγωγής θα υπάρξει επίσης αρνητικός αντίκτυπος στον κατάντη βιομηχανικό κλάδο εφόσον ο τελευταίος θα διαθέτει έτσι πολύ λιγότερες επιλογές για τους προμηθευτές του.

3. Συμφέρον των εισαγωγέων

(86) Κανένας από τους μη συνδεδεμένους εισαγωγείς δεν απάντησε στο ερωτηματολόγιο που έστειλε η Επιτροπή. Η έλλειψη συνεργασίας αποτελεί από μόνη της ένδειξη ότι η οικονομική κατάσταση του τομέα αυτού δεν εθίγη ουσιαστικά από τα ισχύοντα μέτρα. Αυτό επιβεβαιώνεται από το γεγονός ότι οι εισαγωγείς συνέχισαν να πωλούν το υπό εξέταση προϊόν, αυξάνοντας μάλιστα τον εισαγόμενο όγκο κατά τη διάρκεια της ΠΕΖ.

(87) Συνάγεται συνεπώς το συμπέρασμα ότι η οικονομική κατάσταση των εισαγωγέων του υπό εξέταση προϊόντος δεν επηρεάστηκε αρνητικά από την επιβολή των ισχυόντων μέτρων αντιντάμπινγκ. Είναι συνεπώς απίθανο να οδηγήσει η συνέχιση των μέτρων σε επιδείνωση της οικονομικής τους κατάστασης στο μέλλον.

4. Συμφέρον των χρηστών

(88) Οι χρήστες του υπό εξέταση προϊόντος, δηλαδή η κατάντη βιομηχανία, είναι οι παραγωγοί πυρίμαχων υλικών. Μόνο δύο από τους 78 χρήστες στους οποίους εστάλη το ερωτηματολόγιο της Επιτροπής, απάντησαν. Όπως και στην περίπτωση των εισαγωγέων, το χαμηλό επίπεδο συνεργασίας αποτελεί από μόνο του ένδειξη ότι η οικονομική κατάσταση του εν λόγω τομέα δεν εθίγη ουσιαστικά από τα μέτρα. Παρ´ότι η αντιπροσωπευτικότητα των δύο συνεργαζομένων εταιριών του κατάντη κλάδου είναι περιορισμένη δεδομένου ότι η μία απ´αυτές αγόρασε μόνο 2% του συνολικού ΦΑΜ που εισήχθη από τη ΛΔΚ κατά την ΠΕΖ και ότι η άλλη αγόρασε, από το 1997, λιγότερο από 1%, πραγματοποιήθηκε αξιολόγηση του αντίκτυπου των ισχυόντων μέτρων στην οικονομική τους κατάσταση.

(89) Στο θέμα αυτό, η έρευνα έδειξε ότι οι χρήστες συνέχισαν να εισάγουν και σε μία περίπτωση μάλιστα άρχισαν να εισάγουν ΦΑΜ καταγωγής ΛΔΚ, παρά τα ισχύοντα μέτρα. Τα μέτρα αυτά δεν είχαν συνεπώς ως αποτέλεσμα να αποτρέψουν τους παραγωγούς πυρίμαχων υλικών από το να εισάγουν ΦΑΜ καταγωγής ΛΔΚ και να αλλάξουν τις πηγές του εφοδιασμού. Παρότι ο ΦΑΜ αποτελεί ουσιαστικό σκέλος του κόστους των πυρίμαχων υλικών, η αύξηση των τιμών των εισαγωγών από τη ΛΔΚ δεν ήταν προφανώς αρκετά σημαντική για να καταστεί εμπόδιο.

(90) Αξίζει να σημειωθεί ότι η τιμή εισαγωγής ΦΑΜ του χρήστη που είναι εγκαταστημένος στη Φινλανδία σχεδόν διπλασιάστηκε με την προσχώρηση της Φινλανδίας στην Ευρωπαϊκή Κοινότητα. Ωστόσο, συνέχισε να αγοράζει ΦΑΜ καταγωγής ΛΔΚ. Από αυτό συνάγονται δύο συμπεράσματα: α) τα μέτρα υπήρξαν αποτελεσματικά όσον αφορά την αύξηση των τιμών των εισαγωγών καταγωγής ΛΔΚ: β) η τελική τιμή, εξακολούθησε να είναι ανταγωνιστική, σε σχέση με την τιμή που ίσχυε στην υπόλοιπη Κοινότητα.

(91) Με βάση τα προαναφερόμενα, είναι δυνατό να αποκλεισθεί ότι τα μέτρα αντιντάμπινγκ είχαν οποιαδήποτε αρνητική επιρροή όσον αφορά το κόστος και την αποδοτικότητα των χρηστών του υπό εξέταση προϊόντος.

(92) Όπως φαίνεται παραπάνω (αιτιολογικές σκέψεις (29) και (30), το αποτέλεσμα των ισχυόντων μέτρων αντιντάμπινγκ δεν ήταν να κλείσει η κοινοτική αγορά στις εισαγωγές αλλά να καταπολεμηθούν οι αθέμιτες εμπορικές πρακτικές και να διορθωθούν ως ένα σημείο οι στρεβλωτικές επιπτώσεις των εισαγωγών με πρακτική ντάμπινγκ. Πράγματι, όπως προαναφέρθηκε, οι εισαγωγές από τη ΛΔΚ αυξήθηκαν κατά 10% κατά την ΠΕΖ.

Εφόσον τα μέτρα εφαρμόζονται εδώ και κάποιο χρονικό διάστημα και δεδομένου ότι θα διατηρηθούν ενδεχομένως στο ίδιο επίπεδο, συνάγεται το συμπέρασμα ότι δεν θα σημειωθεί περαιτέρω επιδείνωση της κατάστασης των χρηστών.

5. Συμπεράσματα και κοινοτικό συμφέρον

(93) Αφενός η συνέχιση των ισχυόντων μέτρων αντιντάμπινγκ θα έχει πιθανώς ως αποτέλεσμα τη σταθερότητα των τιμών ΦΑΜ στην κοινοτική αγορά. Σε περίπτωση που ο κοινοτικός κλάδος παραγωγής αφεθεί χωρίς προστασία κατά των επιπτώσεων από τις εισαγωγές με πρακτική ντάμπινγκ, δεν θα επιδεινωθεί μόνον η κατάστασή του αλλά ενδεχομένως και θα οδηγηθεί σε εξαφάνιση. Αφετέρου, κατά το παρελθόν τα ισχύοντα μέτρα δεν έδειξαν να ενέχουν ουσιαστικές αρνητικές επιπτώσεις στην οικονομική κατάσταση των χρηστών και των εισαγωγέων. Κάθε αύξηση τιμών για τους χρήστες, εάν αυτό συνέβαινε, λόγω της επιβολής των μέτρων αντιντάμπινγκ, δεν ήταν δυσανάλογη, σύμφωνα με τις πληροφορίες που συγκεντρώθηκαν κατά την τρέχουσα έρευνα, σε σχέση με το όφελος που αποκόμισε ο κοινοτικός κλάδος παραγωγής χάρη στην εξάλειψη της στρέβλωσης του εμπορίου που οφείλεται στις εισαγωγές με πρακτική ντάμπινγκ.

(94) Συνάγεται συνεπώς το συμπέρασμα ότι δεν υφίστανται επιτακτικοί λόγοι που να συνηγορούν κατά της παράτασης των ισχυόντων μέτρων αντιντάμπινγκ.

H. ΜΕΤΡΑ ΑΝΤΙΝΤΑΜΠΙΝΓΚ

(95) Όλα τα ενδιαφερόμενα μέρη ενημερώθηκαν σχετικά με τα ουσιαστικά γεγονότα και τις παρατηρήσεις στα οποία βασίζεται η παράταση των υφιστάμενων μέτρων. Καθορίστηκε επίσης περίοδος εντός της οποίας τα μέρη μπορούσαν να υποβάλουν τις παρατηρήσεις τους μετά την κοινοποίηση αυτή.

(96) Από τα παραπάνω προκύπτει ότι, σύμφωνα με το άρθρο 11 παράγραφος 2 του βασικού κανονισμού, τα διάφορα μέτρα αντιντάμπινγκ, σε συνδυασμό με την ελάχιστη τιμή των 120 ECU/τόνο που εφαρμόζονται στις εισαγωγές ΦΑΜ καταγωγής ΛΔΚ βάσει του κανονισμού (EΟΚ) Αριθ. 3386/93, πρέπει να διατηρηθούν.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Επιβάλλεται οριστικός δασμός αντιντάμπινγκ στις εισαγωγές πυρωμένης αδρανούς μαγνησίας καταγωγής Λαϊκής Δημοκρατίας, που υπάγεται στον κωδικό ΣΟ 2519 90 30.

2. Ο δασμός που εφαρμόζεται είναι η διαφορά μεταξύ της τιμής των 120 Ευρώ ανά τόνο και της καθαρής τιμής "ελεύθερο στα κοινοτικά σύνορα, πριν από τον εκτελωνισμό", σε περίπτωση που η τελευταία τιμή είναι χαμηλότερη.

3. Με την επιφύλαξη τυχόν διαφορετικής ρυθμίσεως, εφαρμόζονται οι διατάξεις που ισχύουν για τους δασμούς και τις άλλες τελωνειακές πρακτικές.

Άρθρο 2

Ο παρών κανονισμός αρχίζει να ισχύει την επομένη της δημοσίευσής· του στην Επίσημη Εφημερίδα των Κοινοτήτων.

Ο παρών κανονισμός είναι δεσμευτικός ως προς όλα γα μέρη του και ισχύει άμεσα σε κάθε κράτος μέλος.

Λουξεμβούργο,

Για το Συμβούλιο

Ο Πρόεδρος